Jomhod Kiatadisak

Jomhod Kiatadisak (oik. Jamlong Thotthing s. 5. heinäkuuta 1970 Phang Nga) on thaimaalainen thainyrkkeilyn ja potkunyrkkeilyn 14-kertainen maailmanmestari. 
Käymistään 303 ottelusta hän on voittanut 276 ottelua, joista tyrmäyksellä 80 ja tuomarin päätöksellä 196. 
Maailmanmestaruuksien lisäksi Jomhod on voittanut Thaimaassa mestaruuden kahdella isoimmalla ja arvostetuimmalla thainyrkkeilyareenalla Rajadamnernilla ja Lumpineella.
Jomhod on syntynyt Phang Ngan maakunnasta Etelä-Thaimaassa, jossa hän aloitti thainyrkkeilyn (muay thai) opiskelun 7-vuotiaana ja voitti ensimmäisen ottelunsa 11-vuotiaana. Vuonna 1986 Jomhod voitti Etelä-Thaimaan mestaruuden 59,6 kilon painoluokassa ja samana vuonna 16-vuotiaana hän muutti Bangkokiin ja aloitti uransa thainyrkkeilyn ammattilaisena.
Jomhod taisteli Lumpinee-stadionilla ensimmäisen kerran vuonna 1989 vain 18-vuotiaana. Hän voitti Lumpinee-stadionin Lightweight -tittelin, eikä koskaan menettänyt vyötä, mutta vapautti sen noustakseen ylempään sarjaan. Vuonna 1994 Jomhod voitti myös toisen suuren thainyrkkeilyareenan Rachadamernnin mestaruuden samassa painoluokassa, jota seurasi superkevyen sarjan mestaruus seuraavana vuonna 1995. Hetkellisesti hän hallitsi samanaikaisesti sekä Lumpinee Stadiumin että Rajadamnern Stadiumin mestaruustitteleitä.
Vuonna 1994 Jomhod muutti Suomeen Turkuun, jossa toimi Janne Mustosen harjoitusvastustajana Mustosen valmistautuessa Suomen ensimmäiseen thainyrkkeilyn ammattilaisten EM-titteliotteluun Helsingin Urheilutalolla. Janne Mustosen tappiollisen EM-ottelun jälkeen Jomhodille ei löytynyt enää käyttöä Turun suunnalla, ja Jomhod saapui Helsinkiläisen Combat Academy of Finlandin ovelle resuinen paperilappu kourassa. Lappuun oli jonkun kaverin toimesta raapustettu ”minä olen Jomhod Kiatadisak, thainyrkkeilyn maailmanmestari ja teen mitä töitä vaan”. Combat Academy of Finlandin Ari Kangas (nykyisin Vargman) palkkasi Jomhodin muutaman tunnin mietinnän jälkeen töihin ja tulevalle legendalle hankittiin työ- ja oleskelulupa tuolloin viikon päästä umpeutuvan oleskeluluvan jatkoksi. Ilman työpaikkaa ja oleskelulupaa Jomhod olisi joutunut palaamaan välittömästi takaisin kotimaahansa Thaimaahan, ja suurella varmuudella Suomalaiset thainyrkkeilyn ystävät eivät tuntisi tätä kansainvälistä mainetta myöhemmin saavuttanutta moninkertaista maailmanmestaria ja lajilegendaa. Jomhod opetti ja kilpaili vuosina 1995-2000 Combat Academy of Finlandin väreissä, voittaen tänä aikana puolenkymmentä kertaa eri maailmanliittojen potku- ja thainyrkkeilyn maailmanmestaruuden. Jomhodin asioita hoiti tänä aikana Ari Kangas (Vargman), joka vastasi nousevan mestarin kaikista ottelu- ja pr -sopimuksista.
Jomhodin menestyksen yksi tärkeimmistä kulmakivistä oli silloisen ison Helsinkiläisen kamppailutapahtuman Fight Festivalin tarjoama medianäkyvyys lehdissä ja TV-kanavilla. 
Fight Festivaalin puuhamies Petteri Maunu järjesti Jomhodin Suomessa käymät MM-ottelut, jonka seurauksena Suomalainen media kiinnostui meillä tuolloin niin eksoottisesta tähdestä. Vuosien aikana käydyt Fight Festival -ottelut naulasivat Jomhodin nimen lähtemättömästi Suomalaiseen thai- ja potkunyrkkeilyhistoriaan, luoden hänelle maineen voittamattomana kehän kuninkaana (King of The Ring). 
Vuonna 2000 Jomhod lopetti Combat Academy of Finlandilla ja perusti oman thainyrkkeilysalin King of the Ringin Helsingin Kaapelitehtaaseen, jossa Auvo Niinikedon luotsaama Helsingin Ju-jutsuklubi tarjosi mestarille tilat oman salin pitoon. Jomhodin perustaman King of The Ring -salin nimi oli suora lainaus Combat Academy of Finlandin Ari Kankaan (Vargman) Budoka- lehdessä 90-luvulla Jomhodista julkaistusta artikkelista. Oman salin pitäminen ei ottanut tuulta alleen. Jomhod oli ammattimainen ottelija, ja opettaminen ei ainakaan tuossa vaiheessa kiinnostanut. Menestystä seuranneen medianäkyvyyden ja julkisuuden myötä mestarin ympärillä alkoi pyöriä kasvava määrä selkään taputtelijoita ja toistaan parempia managereita. Huonojen ottelusopimusten myötä rahaa paloi enemmän kuin tuli sisään. Mestaria nähtiinkin parin vuoden aikana ottelemassa varsin värikkäissä tapahtumissa muutamilla tonneilla, pikaruokapaikkojen ovimiehenä ja pyörimässä sekalaisissa seurakunnissa eksyneen näköisenä. Jomhod palasi Thaimaahan 2003, jossa jatkoi ottelemista ja mestaruuksien voittamista sekä lajin opettamista ystävänsä omistamalla salilla, J. Prapa -kuntosalilla Kata Beachissä, Thaimaan Phuketissa. Myöhemmin Jomhod meni myös naimisiin thaimaalaisen naisen kanssa, perusti perheen ja sai useita lapsia tämän kanssa. Myöhemmin Jomhod opetti myös Phuketin Tiger Muay Thaissa, jossa hänen tehtävänään oli lähinnä toimia salin vetonaulana kymmenien voitettujen MM-vöiden kanssa. Viimeisimpänä omana saliprojektina Jomhod avasi oman thainyrkkeilysalin, Jomhod Muay Thain, lähelle Phuketin lentokenttää ja Nai Yangin rantaa, joka on sittemmiin myös lopettanut toimintansa.
Jomhod on käynyt muutaman kerran Suomessa Thaimaahan paluunsa jälkeen, viimeksi vuonna 2018, jolloin otteli Tampereella WMC Muay Thai Galassa sekä vieraili vanhalla kotisalillaan, Combat Academy of Finlandilla, pitämässä thainyrkkeilyleirin.